Document ID: 32013R0538

REGULAMENTUL DE PUNERE ÎN APLICARE (UE) NR. 538/2013 AL COMISIEI
din 11 iunie 2013
de stabilire a unor măsuri tranzitorii privind anumite licențe de import și export și certificate de fixare în avans pentru comerțul cu produse agricole între Uniune, astfel cum era constituită la 30 iunie 2013, și Croația
COMISIA EUROPEANĂ,
având în vedere Tratatul de aderare a Croației, în special articolul 3 alineatul (4),
având în vedere Actul de aderare a Croației, în special articolul 41,
întrucât:
(1)
Până la 1 iulie 2013, comerțul cu anumite produse agricole între Uniune și Croația este condiționat de prezentarea unei licențe de import sau de export. Începând cu data de 1 iulie 2013, nu mai este posibilă folosirea unor astfel de licențe pentru acest tip de comerț.
(2)
Anumite licențe și certificate de fixare în avans care vor fi în continuare valabile după 30 iunie 2013 nu vor fi utilizate deloc sau vor fi utilizate numai parțial până la acea dată. Angajamentele asumate în legătură cu aceste licențe și certificate trebuie îndeplinite, în caz contrar garanția depusă urmând a fi reținută. Dat fiind faptul că astfel de angajamente nu mai pot fi îndeplinite după aderarea Croației, se prezintă necesitatea de a se institui, cu efect de la data aderării, o măsură tranzitorie care să prevadă restituirea garanțiilor depuse.
(3)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La solicitarea părților interesate, garanțiile depuse pentru eliberarea licențelor de import și export și a certificatelor de fixare în avans se restituie în următoarele condiții:
(a)
țara exportatoare sau țara de destinație indicată pe licențele sau certificatele de fixare în avans este Croația. Atunci când nu este obligatorie indicarea pe licență sau pe certificatul de fixare în avans a țării exportatoare sau a țării de destinație, operatorul trebuie să demonstreze într-o măsură satisfăcătoare pentru autoritatea competentă că țara exportatoare sau țara de destinație este Croația;
(b)
valabilitatea licențelor sau a certificatelor de fixare în avans nu expiră înainte de 1 iulie 2013;
(c)
licențele sau certificatele de fixare în avans au fost utilizate numai parțial sau nu au fost utilizate deloc până la 1 iulie 2013.
Articolul 2
Prezentul regulament intră în vigoare sub rezerva și la data intrării în vigoare a Tratatului de aderare a Croației.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2013.

Labels: 3
15
18
6